Godišnjak Fakulteta političkih nauka јe naučni časopis koјi obјavljuјe autorske radove, rezultate naučnih istraživanja, recenziјe knjiga, kao i prikaze domaćih i međunarodnih skupova. Naučne oblasti koje časopis pokriva su: politička teoriјa i filozofija, politička sociologiјa, politički sistem, novinarstvo, komunikologiјa, studije kulture, međunarodni odnosi, evropske studije, sociјalna politika i sociјalni rad.
Univerzitet u Beogradu – Fakultet političkih nauka, Beograd
Istraživanje i analiza ukupne moći najvažnijih država na svetu: Sjedinjene Američke Države i izazivači
Sva prava zadržana (c) 2015 https://creativecommons.org/licenses/by-nc-sa/4.0
Nacionalizam, mit i država u Rusiji i Srbiji
Nepoverenje u političke stranke – prolazni izazov ili problem za izbornu participaciju u Srbiji?
U ovom radu autor namerava da diskutuje o mogućim implikacijama kontinuiuranog nepoverenja u političke stranke – na politički i izborni aktivizam u Srbiji. Preciznije, kako i sa kojim posledicama dugogodišnje nepoverenje u političke stranke – od 50% do 77% od 1996. godine, može da utiče na izbornu participaciju koja je u padu od 2008. godine – 2014. je glasalo 3.592.375 birača što je za 320.529 manje u odnosu na 2012. odnosno za 548.801 u odnosu na 2008. godinu. Negativna percepcija političkih stranaka u kombinaciji sa niskim građanskim aktivizmom i niskim poverenjem u medije i civilno društvo nosi sa sobom opasnost po demokratske procese u celini koje se očituje i kroz opadanje uverenja da je demokratija jedini poželjan politički poredak. U tekstu će se prezentovati i obilje empirijskih podataka sa ciljem fokusiranja ove rasprave u trenutni socijalni i politički kontekst u Srbiji.
Izborna participacija, političke stranke, poverenje, izbori, izborna odluka
Podrška minimalnom dohotku u Srbiji – adekvatnost novčane socijalne pomoći
Dok pojedine članice Evropske unije nemaju nacionalno razvijene šeme podrške minimalnom prihodu (Grčka i Italija), aktuelno zakonodavno uređenje u našoj državi prepoznaje pravo na univerzalnu materijalnu podršku siromašnoj populaciji. Osnovni program materijalne podrške ostvaruje se kroz novčanu socijalnu pomoć, pri čemu su uslovi i visina naknade za korisnike propisani Zakonom o socijalnoj zaštiti. Ciljevi ovog rada su određivanje koncepta adekvatnosti novčane pomoći u evropskoj praksi u kontekstu ostvarivanja prava na podršku minimalnom dohotku, predstavljanje osnovnih postavki ovog prava u našoj državi i preispitivanje adekvatnosti nivoa isplata novčane socijalne pomoći u odnosu na postizanje odgovarajućeg životnog standarda u Republici Srbiji. Nalazi upućuju na zaključak da je visina novčane pomoći neadekvatna za izdizanje korisnika socijalne pomoći iznad apsolutnog praga siromaštva.
novčana socijalna pomoć, adekvatnost, Srbija
Politika – fenomen socijalna politika i njena upotreba
U ovom radu nastojimo da sagledamo socijalnu politiku kao bitno polje politike, zadržavajući se na njenom teorijskom određenju samo u onoj meri kako bi smo čitaocu pružili osnovne predstave o fenomenu politike, socijalnog i socijalne politike. Namera je, da kroz prizmu sadržaja socijalne politike sagledamo njenu upotrebu u društvenom životu kao sredstvo: upravljanja i vladanja, osvajanja i očuvanja vlasti i načina razvoja društva. Čini nam se, da je teorijski i naučno sasvim opravdano da socijalnu politiku sagledamo kroz pomenuti trinom, sa namerom da izađemo iz stereotipa koji inače vladaju u odnosu na teoriju i praksu socijalne politike, njenog mesta i uloge u životu pojedinca, grupe, države, regiona i društva u globalnim razmerama. Šta više, nastojimo da istaknemo njenu životvornost i naglasimo njen značaj u razvoju svake društvene zajednice. Posebno je to važno učiniti sada, u ovom vremenu globalnih procesa, reformi, izmene vrednosnog sistema, kada ne retko dolazi do zamagljivanja bitnog sa nebitnim, suštine sa formom, trajnog sa prolaznim. Želimo da pokažemo kako bez vođenja sadržajne i konstruktivne socijalne politike nije moguće govoriti ni o kakvoj politici i organizaciji društva koja bi kvalitativno odgovarala, odnosno bila primerena čoveku ovoga veka. Smisao i suština društvenih odgonetanja je u arhitekturi i dizajniranju društva koje će se razvijati u skladu i napretku, gde će se konflikti i sukobi svoditi na najmanju meru, i gde će u punom smislu reči biti postignuto blagostanje u jedinstvu političkog, ekonomskog i socijalnog.
politika, socijalno, socijalna politika, upravljanje i vladanje, osvajanje i očuvanje vlasti, način razvoja društva
U skladu sa predsedničkim sistemom vlasti koji postoji u SAD i dugogodišnjom tradicijom, uloga prve dame najviše je naglašena u ovoj zemlji, iako njen položaj, kao i u drugim zemljama, nije uređen Ustavom, niti je institucionalizovan. Značaj prve dame potvrđen je u praksi, budući da ona ima svoju kancelariju u okviru Bele kuće, sekretarijat, osoblje, pravo na obezbeđenje i dr., a brojne pogodnosti predviđene su i za supruge bivših predsednika. U skladu sa tradicijom jeste i njena osnovna dužnost da bude domaćica Bele kuće, kao i uloga u organizovanju humanitarnih, odnosno dobrotvornih akcija, čime se potvrđuje njen protokolaran, odnosno ceremonijalan položaj. U radu se zato daje prikaz odredaba američkog prava kojima se uređuju prava i obaveze supruge predsednika, uz primere iz prakse koji se odnose na njen položaj.
Prva dama, supružnik predsednika republike, predsednik republike, predsednik SAD, Bela kuća, SAD
POSEBNO ZAŠTIĆENI CIVILI U MEĐUNARODNOM HUMANITARNOM PRAVU
Pored opšte zaštite koju uživaju svi civili, međunarodno humanitarno parvo (dalje: MHP) pruža nekim kategorijama civila pojačanu zaštitu zbog njihove ranjivosti ili ugroženosti u oružanim sukobima. Ovu zaštitu uživaju deca, žene i novinari. MHP proklamuje načelo naročite zaštite dece u oružanim sukobima i sadrži niz pojedinačnih pravila kojima se to načelo konkretizuje. Žene su u MHP dvostruko zaštićene. One se, najpre, štite od posledica neprijateljstava, a zatim i od svih oblika zloupotreba i zabranjenih postupaka strane pod čijom se vlašću nalaze. Kada su u pitanju novinari, MHP pravi razliku između ratnih dopisnika i novinara angažovanih u opasnim profesionalnim misijama. Ratni dopisnici spadaju u kategoriju neboraca i u slučaju pada pod vlast neprijatelja imaju status ratnih zarobljenika, dok se samo novinari angažovani u opasnim profesionalnim misijama u područjima oružanih sukoba smatraju civilima.
međunarodno humanitarno pravo, opšta zaštita, dopunska zaštita, civili, deca, žene, novinari
Negativna sloboda i odsustvo dominacije: O liberalnom i republikanskom shvatanju pojma slobode
U ovom radu, bavimo se razlikom između liberalnog i republikanskog shvatanja pojma slobode. Zastupnici republikanskog stanovišta u novijoj teoriji politike, smatraju da pored tradicionalne razlike između negativnog i pozitivnog pojma slobode, treba uvesti i treći pojam koji slobodu određuje kao odsustvo dominacije. Kao što zastupnici liberalnog gledišta smatraju da shvatanju negativne slobode treba dati prednost u odnosu na pozitivnu slobodu, teoretičari republikanske orijentacije tvrde da shvatanju slobode kao odsustva dominacije treba dati prednost u odnosu na negativno shvatanje slobode. S obzirom da teoretičari republikanske orijentacije svoje gledište u velikoj meri određuju i brane uvođenjem trećeg pojma slobode, ističući analitičke, a ne samo normativne prednosti uvođenja takvog jednog pojma, naš zadatak u ovom radu biće da ispitamo da li to predstavlja poboljšanje u odnosu na određenje pojma negativne slobode.
Negativna sloboda, pozitivna sloboda, odsustvo dominacije, nemešanje, liberalno shvatanje slobode, republikansko shvatanje slobode
Političke ideologije i moć kod Majkla Fridena: da li ideologije ukidaju suštinski sporne pojmove?
Tekst analizira tezu Majkl Fridena da suštinski sporni pojmovi, kada su u polju ideologije, postaju izvan-sporni. Fridenova teza jeste da su ideologije most između determinisanosti značenja pojmova i njihove neodređenosti. Proces izvan-sporenja, kojim se pojmovi vraćaju u okvire determinisanosti, Friden vezuje za pojam moći, odnosno, daje argument u prilog teze da onaj ko poseduje moć ima sposobnost da učini pojmove izvan-spornim. U prvom delu rada, analizira se odnos ideologija i suštinski spornih pojmova. U drugom delu rada, autor ispituje uslove pod kojima pojam moći nije suštinski sporan. Autor daje argument da iako ideologije pružaju određene mogućnosti za izvan-spornost, sam pojam moći nema mogućnost da čini druge pojmove izvan-spornim.
ideologije, Majkl Friden, moć, suštinski sporni pojmovi, izvan-sporni pojmovi
Ciceronova država: Između prava, korisnosti i dužnosti
Rad se bavi određenjem države (res publica) koje u svom delu Država nudi Marko Tulije Ciceron. Pored razmatranja nekoliko ključnih pojmova (res publica, civitas, ius, lex), u radu se analiziraju dva glavna elementa koja čine Ciceronovu definiciju države i, unutar nje, naroda: zajednička korist (utilitas communione) i saglasnost u pravu (iuris consensus). Ciceronovo shvatanje države podržano je njegovim viđenjem prirodnog prava i prirodnog ljudskog poretka. Država se posmatra kao vrsta prirodnog partnerstva u kome svi članovi imaju obavezu da učestvuju, ali gde dobijaju ovlašćenja, odgovornosti i nagrade u skladu sa svojim društvenim statusom.
Ciceron, država, republika, predstavljanje, pravo, pravda, korist, persona, dužnost
Savršene i nesavršene obaveze prema siromašnima
Tekst se bavi karakterom obaveza prema smanjenju siromaštva. Polazne tačka u analizi su Kantovo razlikovanje potpunih i nepotpunih dužnosti i rekonceptualizacija ovog razlikovanja unutar etike dužnosti Onore O’Nil. Obaveze prema siromašnima smatraju se nesavršenim obavezama jer ne može se potpuno specifikovati korelativno pravo siromašnih na obezbeđivanje dobara i usluga. Zbog toga obaveze prema siromašnima spadaju u etiku vrlina, ne etiku prava. Prema ovom shvatanju, uslovi ispunjenja su sastavni deo opravdanja obaveze. Ovako protumačen uslov ispunjenja obaveza osporen je i relaksiran u teorijama Tomasa Pogea i Amartje Sena. Prema autoru, nedostaci u arhitektonici analiziranih teorija, kao i nedorečeni sporadični uvidi analiziranih autora ukazuju da je smanjenje siromaštva najbolje formulisati kao indirektnu savršenu obavezu.
siromaštvo, savršene i nesavršene obaveze, uslovi realizacije, negativne i pozitivne dužnosti
Спорови о појму народа. Прилог деконструисању једног де-конструкта
У овом раду желимо да покажемо ограничења најважнијих момената у владајућем (скептичком) поимању народа, у којем, макар када је ријеч о критици/деструкцији тога појма, конвергирају назори марксизма, политичког либерализма, и постмодерног деконструктивизма. Главне критичке тезе спрам, држимо, једностране критике спрам појма народа јесу претјерано наглашавање арбитрарности и конструисаности у њему, те превиђање особености процеса кристализовања у повијести онога што је најприје било само случајност. У дијалогу са спорним мјестима у поимању народа истовремено се указују и смјернице за промишљање овог проблема.
народ, нација, заједница, замишљена заједница, Балибар, Бенедикт Андерсон. марксизам, деконструкција
Memorijalna adresa povodom druge godišnjice smrti prof. dr Predraga Simića (Dejan Jović)
Sva prava zadržana (c) 2017 https://creativecommons.org/licenses/by-nc-sa/4.0
Čovek knjige i biblioteka (Čedomir Čupić)
Unapređenje fakultetskog obrazovanja u oblastima kreiranja socijalne politike i pružanja socijalnih usluga
Zloupotreba imena internet domena u poslovnoj komunikaciji domaćih kompanija na internetu
Predmet ovog rada je analiza zloupotrebe naziva internet domena u okviru internet prostora Republike Srbije. Analiza podrazumeva istraživačke i opservatorne tehnike svih poznatih slučajeva arbitraže nad domenima u Srbiji, pomoću kojih se želi dati pregled uzroka zloupotrebe i manipulacije domenima. Dalji fokus biće usmeren na posledice pomenutog fenomena sagledane kroz povredu prava intelektualne svojine i prava nad žigom uz stvaranja atmosfere zabune i zablude u poslovnoj komunikaciji na internetu. Posebna pažnja posvećuje se statističkom pregledu arbitraže nad domenima u Srbiji u periodu od 2009, zaključno sa prvim kvartalom 2017. godine. Namena tog odeljka je da pruži pregled svih nacionalnih domenskih sporova, ukaže na zaštićene žigove koji su se pokazali kao najprivlačniji za zloupotrebe u nacionalnom sajber prostoru, odnos porekla registranata nasuprot tužiocu, kao i prednost postupanja po arbitraži u odnosu na redovan sudski postupak.
zloupotreba imena internet domena, povreda intelektualne svojine, povreda prava žiga, domenski spor
Antipotčinjavajuća praksa u ostvarivanju prava na novčanu socijalnu pomoć – prepreke i mogućnosti
Pomeranje fokusa sa individualnih na strukturne uzroke kreiranja i održavanja siromaštva aktuelno je poslednjih decenija. U ovom procesu ključnu ulogu imaju socijalne službe koje u neposrednom kontaktu sa korisnicima socijalne zaštite imaju zadatak da unaprede njihov položaj u društvu. Osnovna tvrdnja ovog rada je da aktuelni nacionalni sistem novčane socijalne pomoći u Srbiji kreira i održava opresivnu praksu u radu sa siromašnim korisnicima. U radu će biti analiziran mehanizam ostvarivanja prava na novčanu socijalnu pomoć od podnošenja do odobravanja zahteva; sistematizovane i analizirane institucionalne i sistemske prepreke za ostvarivanje prava na novčanu socijalnu pomoć; detektovani elementi opresivne prakse u centrima za socijalni rad u radu sa siromašnima. Nalazi upućuju na to da postoje višestruke prepreke na relacijama sistem – korisnik i stručni radnik – korisnik koje onemogućavaju primenu antipotčinjavajuće prakse u praksi.
opresija, siromaštvo, novčana socijalna pomoć, antipotčinjavajuća praksa
Obrazovanje dece migranata kao faktor socijalnog isključivanja – studija slučaja Nemačke
Obrazovanje predstavlja jednu od najvažnijih dimenzija socijalnog uključivanja, a migranti su često izloženi isključivanju u važnim oblastima društvenog života. Cilj ovog rada je analiza obrazovnih postignuća dece onih migranata koji su počeli da dolaze u Nemačku od šezdesetih godina prošlog veka, u nameri da ostanu tokom kraćeg vremenskog perioda, ali su, međutim, ostali da borave za stalno u ovoj zemlji. Uvodni deo rada, koji sadrži kratko obrazloženje, propraćen je teorijskim razmatranjem veza između socijalnog uključivanja i obrazovanja. Obrazovanje u Nemačkoj, s akcentom na obrazovanju dece migranata, opisano je u posebnom delu, kao i prepreke i prilike za njihovo uključivanje u obrazovni sistem Nemačke. Rad se zasniva na studiji slučaja, sa primenom kvalitativne analize sadržaja dokumenata o nemačkom obrazovnom sistemu i školskim postignućima dece migranata.
deca migranata, Nemačka, obrazovanje, roditelji migranti, socijalno isključivanje, socijalno uključivanje, škola
Primena sociodramskog pristupa u edukaciji studenata socijalne politike i socijalnog rada
U ovom radu istraživani su efekti primene sociodramskog pristupa u visokoškolskoj nastavi. Cilj istraživanja je bio analiza efekata koji sistem od pet nastavnih jedinica, zasnovan na sociodramskom pristupu, ima na varijable grupnog rada kod studenata u visokoškolskoj nastavi. Varijable grupnog rada, koje su razmatrane, bile su: grupna kohezija, osećaj pripadnosti grupi, osećaj uključenosti u grupu, nivo učešća u komunikaciji, osećaj odgovornosti za grupu, uticaj učesnika na grupu, nivo organizovanosti grupe, uticaj neformalnog vođe na grupu, uticaj formalnog vođe na grupu (profesorke) i usmerenost grupe cilju. Sprovedeno je istraživanje metodom ponovljenih merenja na uzorku od 70 studenata socijalne politike i socijalnog rada. Analiza značajnosti razlika pokazala je da su u ponovljenom merenju rezultati na svim posmatranim varijablama bili značajno viši, dok je analiza glavnih komponenti sugerisala i promenu u strukturi odnosa između varijabli. Nalazi sugerišu da primena sociodramskog pristupa u nastavi unapređuje participaciju studenata, njihovo osećanje pripadnosti grupi i učenje načina vođenja efikasnog grupnog rada.
grupni proces, sociodrama, socijalni rad u grupi, univerzitet, varijable grupnog rada
Autokratski mir: Izgledi za empirijska istraživanja
Teza o miroljubivom ponašanju demokratskih političkih režima u međunarodnom sistemu konceptualizovana je u okviru teorije demokratskog mira osamdesetih godina 20. veka. Vođen Kantovim idejama o „separatnom miru” između određenih tipova političkih režima, Majkl Dojl 1983. Godine razvija teorijske postulate ove teorije. Dijadička varijanta demokratskog mira predstavlja pretpostavku prema kojoj su dve države sklonije miru u njihovim međuodnosima. U poslednje vreme se pojavilo nekoliko radova sa idejom tzv. „negativne verzije” teorije demokratskog mira, odnosno tezom o autokratskom miru. Prema postulatima ove ideje, države autokratskog političkog režima su manje sklone ratu u njihovim međusobnim odnosima. Teza o autokratskom miru preuzima analitičke kategorije od teorije demokratskog mira, poput dijada, prostorno-vremenske rasprostranjenosti, varijabli, određivanja autokratičnosti jedne države i tumačenja empirijskih nalaza. Cilj ovog članka je da prikaže najvažnije akademske diskusije u vezi sa potencijalom empirijskog ispitivanja sukoba upotrebom teze o autokratskom miru.
аutokratija, politički režim, autokratski mir, teorija demokratskog mira, dijada, oružani sukobi
Сједињенe Америчкe Државe: град на брду или капиталистичка империја – Фредерик Даглас и Вилијам Де Бојс
Афроамерички политички мислиоци Фредерик Даглас и Вилијам Де Бојс видели су Сједињене Америчке Државе и њихову мисију и улогу у свету на готово дијаметрално супротан начин. За првога, САД треба да буду, у пуританском национално-месијанистичком кључу, светионик човечанства, као република у којој ће појединац, ослобођен свих стега, имати могућност да се оствари према личним способностима. Даглас није ипак, без сумњи, целога живота остајао при том ставу. Де Бојс је, пак, САД сматрао местом вечите борбе Афроамериканаца за остварење и подизање из неравноправног положаја, борбе не само за голи опстанак него и за идентитет у земљи коју су белачки оци-оснивачи правили према себи и за себе. Он је САД сматрао местом где ће борба за еманципацију увек бити неравноправна и земљом у којој се положај Афроамериканаца може поправљати, али никад у потпуности и трајно поправити. Рад се бави суштинском потрагом за идентитетом Афроамериканаца у САД и различитим погледима и могућим решењима тог проблема.
Фредерик Даглас, Вилијам Де Бојс, раса, месијанизам, империјализам, капитализам, социјализам, еманципација, борба
Mesto i uloga Zaštitnika građana (Ombudsmana) u procesu pristupanja Republike Srbije Evropskoj uniji
U radu se predstavljaju mesto i uloga Zaštitnika građana, kao nezavisnog kontrolnog organa ustavnog ranga, u procesu pristupanja Republike Srbije Evropskoj uniji, s posebnim akcentom na poglavlja 23 i 24. Specifičnosti ovog organa kao ovlašćenog predlagača zakona prikazane su kroz njegovu ulogu u pripremi Nacionalnog programa za usvajanje pravnih tekovina EU (NPAA). Autor ukazuje na to da, budući da u poglavljima 23 i 24 akcenat nije na pravnim tekovinama EU, već na dokazivanju da pravna država i vladavina prava zaista „žive”, uloga nezavisnih kontrolnih organa naročito dolazi do izražaja. Kako se proces pristupanja Evropskoj uniji obavlja pod vođstvom izvršne vlasti, a sam proces operativno vode organi državne uprave, čiji rad Zaštitnik građana kontroliše, autor zaključuje da ovaj nezavisni organ u procesu pristupanja treba da ima ulogu kao u „svakodnevnom životu” korektivnu i kontrolnu. Autor ističe i da je, zbog prirode procesa pristupanja, Zaštitnik građana istovremeno i subjekat i objekat pregovora.
Evropska unija, evropske integracije, nezavisni organi, Zaštitnik građana, ombudsman, pristupni pregovori, poglavlje 23
Interpretacija Marksove misli u delima Remona Arona
U radu se govori o kritičkoj analizi pre svega ekonomskih i političkih ideja Karla Marksa od strane Remona Arona. Odnos prema Marksovim konceptima nastoji se posmatrati kroz prizmu Aronovih širih političkih i filozofskih afiniteta. Jasno je da je Aron na osporavanje Marksovih teorija bio podstaknut širom političkom i društveno-intelektualnom situacijom u Francuskoj, kojom je dominirao marksizam u različitim teorijskim oblicima. Većinu Marksovih ekonomskih teorija Aron je smatrao nenaučnim, dok je od njihove političke primene strahovao, vođen kako teorijskim argumentima tako i konkretnim iskustvima država u kojima su na vlasti bile marksističke partije.
Remon Aron, Karl Marks, klasna borba, socijalistička revolucija, francuska levica
U ovom radu razmatram koncept interesnih grupa – pojam, vrste, načine delovanja i odnose sa drugim akterima i njihov značaj za demokratiju. Interesna grupa je svaki organizovani akter koji ima za cilj da utiče na oblikovanje javne politike. Različite teorije objašnjavaju interesne grupe (pluralistički, marksistički, elitistički i korporativni pristup). Odnosi među interesnim grupama su odnosi moći, one slede moć i nepogrešivo znaju gde su sedišta moći. Delovanje interesnih grupa zavisi od toga koliko su organizovane, kakvim resursima raspolažu, kakve ciljeve žele da postignu i koga zastupaju. Prednosti u delovanju interesnih grupa su što se pojedini važni poslovi mogu ubrzati i efikasnije obaviti, što nameću nekakav realan odnos u društvu, što često na sistematičniji način artikulišu određene interese, nude rešenja kojima bivaju korektiv vlastima i omogućavaju prečice da se brže donose odluke i kreira politika. Nedostaci su što nastoje da ostvare uži a ne širi interes, utiču na politiku bez mandata od strane građana, često i bez legaliteta i bez legitimiteta i netransparentno. Ne postoji saglasnost oko toga da li interesne grupe održavaju ili potkopavaju demokratiju. U tekstu se bavim Olsonovom „Logikom kolektivnog delovanja” i kritikama. Procesom demokratizacije i konsolidacije institucija opadaju neformalne grupe i postaju formalnije, proces kreiranja politike postaje transparentniji. Moć grupa i moćne grupe slabe procesom demokratizacije.
interesne grupe, lobiranje, kolektivno delovanje, moć, demokratija
Solun – grad duhova: hrišćani, muslimani, Jevreji 1430–1950
Западные Балканы и Сербия в ракурсе геополитического анализа современной ситуации в регионе
В настоящей публикации осуществляется попытка рассмотреть современную ситуацию в регионе Западных Балкан с точки зрения классических геополитических научных подходов. Автор исходит из определения региона как типичного метаполя, т. е. территории, одновременно осваиваемой несколькими мировыми лидерами с целью обеспечить там контроль над основными геополитическими линиями. Основными áкторами геополитического соперничества в регионе автор определяет коллективный Запад (США и их ближайших союзников по НАТО), Турцию и Россию. В публикации значительное место отводится освещению процесса продвижения áкторами своих геоэкономических проектов на территории Западных Балкан как основного средства усиления собственного влияния в регионе. Республика Сербия, являясь заметным участником внутрирегиональных политических процессов, объективно приковывает к себе внимание áкторов геополитического соперничества, что создает дополнительные риски для стабильности в этой стране и в то же время открывает для нее определенные возможности в социально-экономической сфере.
геополитическое соперничество, геополитическое метаполе, геополитические линии, геополитическое поле, мировые и региональные державы, Западные Балканы, Республика Сербия
Njegošu u čast: socijalne vrednosti u književno- -filosofskom delu Gorski vijenac
Stvaranje ovoga rada nalagalo je mnoštvo citata koji daju konzistentnost i koherentnost saopštavanju osnovne ideje saobražene u socijalnim vrednostima. Namera nije u prikazu Gorskog vijenca kao dela razdora i sukoba, kako neko iz ovih ili onih razloga želi da označi Njegoša i njegovo celokupno stvaralaštvo. Naprotiv, autor želi da istakne suštinu ovog dela, a to je želja za oslobađanjem od osmanske vlasti, obnovom državnosti, vladavinom prava, kulturnim oporavkom, razmeni ideja, povezivanjem i saradnjom sa narodima i državama. Čini se da je danas celovitost srpske države ozbiljno ugrožena, da preti rasejanje Srba, preti ozbiljan neselektivni upliv onostranog, nespojivog sa vekovima nedrenim i iznedrenim vrednostima dinarskog tipa čoveka. Tim pre treba podsetiti na Njegoševo delo u kome on jasno razlučuje dobro od lošeg, ljudsko od neljudskog, vrlinu od zla. Duhovno nadahnuće i ukazivanje na duhovna izvorišta nikada nisu suvišna, štaviše duhovno preispitivanje i preispitivanje postupaka je nasušna potreba, posebno danas kada nam je u zemlji i narodu sve razvodnjeno.
Gorski vijenac, Njegoš, vera, borba, sloboda, solidarnost, humanost
Ispitivanje primene pristupa usmerenog na porodicu dece s cerebralnom paralizom
Cilj istraživanja je da se, utvrđivanjem stepena primene pristupa usmerenog na porodicu, ispita kvalitet saradnje i podrške pružene od strane ustanova i stručnjaka. Procena je vršena iz perspektive roditelja dece s cerebralnom paralizom, kao jednim od najtežih stanja čije se posledice značajno odražavaju i na porodično funkcionisanje. Studija preseka je obuhvatila 111 roditelja dece s cerebralnom paralizom, starosti 7–18 godina. Primenjena je skala Merenje procesa nege (Measure of Processes of Care – MPOC-20). Uočeno je da pristup usmeren na porodicu u najmanjem stepenu dolazi od ustanove (p < 0,001). Jake strane saradnje se ogledaju u partnerskom odnosu roditelja i stručnjaka koji odlikuju ravnopravnost, pozitivan i individualan pristup, međusobna saradnja i timski rad. Ukazano je na potrebu da se poboljša kvalitet pruženih usluga uvažavajući pristup usmeren na porodicu. Preporučuje se jasno, otvoreno i objektivno deljenje potpunih informacija koje se tiču deteta i njegovog stanja, ohrabrivanje i upućivanje porodice na korišćenje podrške iz zajednice.
pristup usmeren na porodicu, cerebralna paraliza, saradnja, usluge, podrška porodicama, roditeljska procena, perspektiva roditelja
Kreativni intervju kao bazični element stvaralaštva dobitnice Nobelove nagrade Svetlane Aleksijevič
U ovom radu razmatraćemo pojam, način upotrebe, efekte i relevantnost kreativnog intervjua, kao bazičnog elementa u stvaralaštvu prve novinarke na planeti, koja je dobila Nobelovu nagradu za književnost 2015. godine, Svetlane Aleksijevič (Светлана Алексиевич). U radu će biti analizirana njena dela nastala višedecenijskim intervjuisanjem marginalizovanih društvenih grupa, političkim odlukama spretno sklonjenim u senku (to su žene koje su učestvovale u Drugom svetskom ratu, akteri koji su preživeli katastrofu u Černobilju, sovjetski vojnici – učesnici rata u Avganistanu…). Analizom dela „Černobiljska molitva” biće pokazan način i postupak intervjuisanja Svetlane Aleksijevič, pažljiv izbor sagovornika, strukturu i konstrukciju postavljenih pitanja, analizirana dramaturgija njenih intervjua i komponovanje knjiga dokumentarne proze, koja je sama autorka nazvala „romanima glasova”. Biće pokazano mesto intervjua u postnovinarstvu i novom žurnalizmu, analiziran postupak nastanka nefikcijskih romana, sa kojim je prvo započeo Truman Kapot (Truman Capote), novinar-književnik koji je i uzor Svetlani Aleksijevič.
kreativni intervju, novinari književnici, novi žurnalizam, dokumentarni roman